ମାଲକାନଗିରି,୭।୧୨(ଡି.ଏନ୍.ଏ.): ମାଲକାନଗିରି ଅତିରିକ୍ତ ଜିଲା ଜଜ୍ ପ୍ରଜ୍ଞା ନଳିନୀ\nନାବାଳିକା ବଳାତ୍କାରୀଙ୍କୁ ୭ ବର୍ଷ ଜେଲ୍\t December 8th, 00:00 AM December 8th, 00:00 AM\nମାଲକାନଗିରି,୭।୧୨(ଡି.ଏନ୍.ଏ.): ମାଲକାନଗିରି ଅତିରିକ୍ତ ଜିଲା ଜଜ୍ ପ୍ରଜ୍ଞା ନଳିନୀ ମିଶ୍ର ନାବାଳିକାଙ୍କୁ ବଳାତ୍କାର ମାମଲାର ବିଚାର କରି ଗୁରୁବାର ଅଭିଯୁକ୍ତଙ୍କୁ ୭ ବର୍ଷ କାରାଦଣ୍ଡ ଶୁଣାଇଛନ୍ତି। ୨୦୧୬ ଜୁଲାଇ ୨୭ ସନ୍ଧ୍ୟାରେ ବାଲିମେଳା ଦୁର୍ଗାମନ୍ଦିର ସାହିର ଜଣେ ୧୩ ବର୍ଷୀୟ ନାବାଳିକା ଟ୍ୟୁସନ ଯାଇଥିଲେ। ନ ଫେରିବାରୁ ପରିବାର ଲୋକେ ଖୋଜାଖୋଜି କରି ମଧ୍ୟ ପାଇ ନ ଥିଲେ। ରାତିରେ କେତେକ ଲୋକ ତାଙ୍କୁ ଆଣି ଘରେ ଛାଡ଼ିଥିଲେ। ନାବାଳିକା ଜଣକ ପରିବାର ଲୋକଙ୍କୁ କହିଥିଲେ ଯେ ଦୁର୍ଗାମନ୍ଦିର ସାହି ପୂର୍ଣ୍ଣ ପଣ୍ଡାଙ୍କ ପୁଅ ଦିନେଶ ତାଙ୍କୁ ଆୟପା ମନ୍ଦିର ନିକଟ ଅଙ୍ଗନୱାଡ଼ି କେନ୍ଦ୍ରକୁ ନେଇ ବଳାତ୍କାର କରିଛନ୍ତି। ଏନେଇ ପରିବାର ଲୋକେ ସେହିଦିନ ଓରକେଲ ଥାନାରେ ଦିନେଶଙ୍କ ବିରୋଧରେ ଏତଲା ଦେଇଥିଲେ। ଏହାକୁ ଭିତ୍ତିକରି କେଶ୍ ନଂ-୭୧/୧୬ ଅନୁଯାୟୀ ମାମଲା ରୁଜୁ ପରେ ଅଭିଯୁକ୍ତଙ୍କୁ ଗିରଫ କରାଯାଇ କୋର୍ଟ ଚାଲାଣ କରାଯାଇଥିଲା। ଥାନା ଏସ୍ଆଇ ସନ୍ତୋଷୀ ବାରିକ ତଦନ୍ତ ରିପୋର୍ଟ ଦେବା ପରେ ଅଭିଯୁକ୍ତଙ୍କ ବିଚାର କରାଯାଇ ୭ ବର୍ଷ ଜେଲ ଓ ୫୦୦୦ ଟଙ୍କା ଜରିମାନା ନିର୍ଦ୍ଦେଶ ଦିଆଯାଇଛି। ଜରିମାନା ଅନାଦେୟ ହେଲେ ଅଧିକ ୬ ମାସ ଜେଲଦଣ୍ଡ ଭୋଗିବା ପାଇଁ ରାୟରେ କୁହାଯାଇଛି। ସରକାରୀ ଆଇନଜୀବୀ ଯୋଶେଫ ଜେମ୍ସ ମାମଲା ପରିଚାଳନା କରିଥିଲେ।
